钦定古今图书集成/明伦汇编/官常典/第789卷 > 马仲甫
## 钦定古今图书集成/明伦汇编/官常典/第789卷 > 马仲甫

按《宋史》本传，仲甫，字子山，庐江人，太子少保亮之子
也。举进士，知登封县。轘辕道险厄，遂佣民凿平为坦
涂，人便其行，为刻石颂美。通判赵州，知台州，为度支
判官。内侍杨永德言漕舟淮、汴间惟水递铺为便。诏
仲甫偕往，订可否。还言其害十馀条，议遂格。出为夔
路转运使。岁饥，盗粟者当论死，仲甫请罪减一等，诏
须奏裁。复言：“饥羸拘囚，比得报死矣，请决而后奏。”徙
使淮南，真、扬诸州地狭，出米少，官籴之多，价常踊登，
滨江米狼戾而农无所售。仲甫请移籴以舒其患，两
益于民，从之。遂繇户部判官为发运使。自淮阴径泗
上，浮长进，风波覆舟，岁罹其患。仲甫建议凿洪泽渠
六十里，漕者便之。拜天章阁待制、知瀛州。秦州古渭
介有唐之南，夏人在其北，中通一径，小警即路绝。仲
甫得筚栗城故址，自鸡川砦筑堡，北抵南谷，环数百
里为内地，诏赐名“甘谷堡。”故时羌人入城贸易，皆僦
邸，仲甫设馆处之，阳示礼厚，实闲之也。熙宁初，守亳、
许、扬三州，纠察在京刑狱，知通进、银台司，复为扬州，
提举崇禧观，卒。